**På jagt efter glæden**

***3500 kilometer, 9 broer, 2 færger og en tunnel, har bragt vært Troels Laursen og producer Henrik Helms rundt til 26 kirker og kirkerum i Danmark.***

Til forstæder, små byer og til alternative kirkerum i fængsler, hospices og hospitaler, der gemmer på kirkekunst. Værker som kan fortælle historien om at **Glæden - findes mange steder.**

**Glæder på mange måder**

-Glæden findes så mange steder, og den moderne kirkekunst findes også i mange af vore gamle kirker. Nogen gange også på skjulte steder, smiler præst og kunstanmelder Troels Laursen, som hjælper os med at finde de steder som gemmer på glæden.

Fra 1. søndag i advent invitereres vi alle til at få lidt glæde i vores indbakke, hvor man kan tilmelde sig en abonnementsordning, som sender en mail hver morgen med et nyt afsnit i hele december. Alt sammen med afsæt i kunstværker, der er skabt siden år 2000.

-På vores rejse rundt i hele Danmark skal vi nemlig se på helt ny kirkekunst, der hvor folkekirken er, fortæller Troels Laursen.

-Det har været helt overvældende at se historier fortalt på så forskellige måder, når vi har besøgt de mange kirkerum, supplerer Henrik Helms.

-Vi har så prøvet at indfange detaljer og bidder af den fortælling, og sat det sammen til vores historie om glæden.

**Fra hospitaler til fængsler**

Og kunsten og glæden kan findes mange steder. Som når Troels Laursen tager os med ind på et af landets største hospitaler, for at kigge på det strålende værk: Lysvæld bag lysvæld fra 2017 i Rigshospitalets kirkerum. På et hospital der udfører små og store mirakler hver dag. Til et hul i væggen, som er udsmykningen i kirken i Enner Mark fængslet udført i 2010. Herinde hvor man drømmer om friheden. Men det kan også være et fascinerende guldbelagt papirklip fra 2002 i Sønder Broby på Fyn, som minder en om glædens barn, der blev født julenat.

-Vi vil gerne give alle der har lyst, en visuel oplevelsesrejse ind i nogle af de kunstskatte som findes i så mange kirkerum i Danmark, fortæller producer Henrik Helms.

-Men du behøver ikke at være kunstinteresseret, for værkerne er i høj grad blot et afsæt til at kunne fortælle om julens glæde – og lidt om dig og mig som mennesker.

Det er anden gang at Troels Laursen og Henrik Helms producerer julekalender sammen. Sidste år gik rejsen rundt i Viborg Stift for at lave serien Ventetid. Det modtog de Viborgs Stifts initiativpris for, og i år er rejseplanerne så udvidet til hele Danmark.

**Fælles projekt**

Hver afsnit er omkring 3 minutter, og det hele er blevet til virkelighed med hjælp fra alle stifterne i Danmark og folkekirken.dk. Premieren på julekalenderen er den 28. november 2021, og kan følges på stifternes hjemmesider og hos folkekirken.dk helt frem til og med den 25. december.

Desuden vil man også på en række TV2 regioner kunne se afsnittene redigeret sammen til fire adventsprogrammer.

-Og så kan det være, at man får lyst til at tage på sin helt egen opdagelsesrejse rundt til de mange smukke værker, der gemmer sig i kirkerne i hele Danmark, siger Troels Laursen og håber at serien vil inspirere til netop det. For glæden findes derude.

**Julekalenderen kan ses her:**

[folkekirken.dk/julekalender](https://www.folkekirken.dk/julekalender)

Og det er helt gratis!